कर्नाटक में मतदान जारी है। बेंगलुरु के हंपी नगर में 1 पोलिंग बूथ पर कांग्रेस और बीजेपी के कार्यकर्ता आपस में भिड़ गए हैं। बीजेपी समर्थकों का आरोप है कि कांग्रेस के कार्यकर्ताओं ने आनंद नाम के बीजेपी के एक कार्पोरेटर पर हमला बोल दिया जिसके बाद यह झड़प हुई। वहीं विजयनगर से बीजेपी के उम्मीदवार रविंद्र ने वहां मौजूद पुलिस पर इस दौरान खामोश बने रहने का आरोप लगाया है। बेंगलुरु के डीसीपी रवि चन्नानावर ने कहा कि यह घटना संवेदनशील पोलिंग बूथ के 100 मीटर के दायरे के अंदर हुई है। पुलिस इसकी जांच कर इस मामले में कार्रवाई करेगी। उधर मुख्यमंत्री सिद्धरमैया ने चामुंडेश्वरी में मतदान करने के बाद जेडीएस पर वोटरों में पैसे बांटने का आरोप लगाया है। उन्होंने कहा कि बीजेपी जनता दल सेकुलर को खुले रूप से अपना समर्थन दे रही है। दोनों दलों ने मिलकर यहां (चामुंडेश्वरी) मेरे खिलाफ एक डमी उम्मीदवार को चुनाव मैदान में उतारा है।